Gewapende rowers hou Centurion-slagoffers sewe ure lank gyselaar | Maroela Media
Die polisie is op soek na drie gewapende rowers wat Dinsdagaand glo 'n huiseienaar en sy vriende in 'n huis naby Laerskool Uitsig in The Reeds-omgewing, Centurion, vir etlike ure aangehou en beroof het.
Lede van die Wierdabrug-gemeenskapspolisiëringsforum (GPF) het Woensdag bevestig dat 'n gewapende roof Dinsdagaand in die gebied plaasgevind het. Die eienaar van die huis en sy vriende is glo van omstreeks 23:00 tot 05:00 Woensdagoggend aangehou. Volgens die GPF het die rowers te voet gevlug met twee vuurwapens, ses selfone en drie skootrekenaars. Volgens die slagoffers het twee van die rowers blou oorpakke aangehad en die ander persoon het 'n donkerblou denim met 'n grys T-hemp aangehad.
Dit is nog nie bekend of iemand tydens die voorval beseer is nie. Daar bestaan 'n moontlikheid dat die rowers verbind kan word aan 'n soortgelyke voorval wat verlede week in dieselfde straat plaasgevind het.